眉州禪僧一首
作者：蘇籀
朝代：宋

paragraphs: 吳蜀跨萬里，余老師非壯。
勉哉令修行，手書勞四枉。
性命吾基本，權譎初不尚。
蕭條寂寞中，咄咄祛礙障。
面目認誰歟，湛研澈盡量。
云爲遠玄旨，比喻非實相。
愛河澄不波，苦海永無浪。
封執即黏綴，淪落嗟滉漾。
法流於河接，焦涸吁斷港。
情塵欲忘世，疑網愆吾黨。
凡心非道體，志帥凝不喪。
瞿曇與老君，一訣歸至當。
邈乎盧老前，古初更遐想。
燒香傃霄極，癡絕堅願望。
杳眇蓮社遠，早接淵明放。
保真未易了，伽語庶倚仗。